KBANK ร่วง 3% นิวโลว์รอบ 2 เดือน ผิดหวังกำไรไตรมาส 2 วูบกว่า 70% ต่ำคาด
KBANK ร่วง 3% นิวโลว์รอบ 2 เดือน ผิดหวังกำไรไตรมาส 2 วูบ 70% ต่ำคาด ล่าสุดอยู่ที่ 87.25 บาท ลบ 3 บาท หรือ 3.32% มูลค่าซื้อขาย 1.88 พันล้านบาท
KBANK ร่วง 3% นิวโลว์รอบ 2 เดือน ผิดหวังกำไรไตรมาส 2 วูบ 70% ต่ำคาด ล่าสุดอยู่ที่ 87.25 บาท ลบ 3 บาท หรือ 3.32% มูลค่าซื้อขาย 1.88 พันล้านบาท
20 ก.ค. 2563

ผู้สื่อข่าวรายงานว่า ราคาหุ้น ธนาคารกสิกรไทย จำกัด (มหาชน) หรือ KBANK ล่าสุด ณ เวลา 14.56 น. อยู่ที่ 87.25 บาท ลบ 3 บาท หรือ 3.32% สูงสุดที่ 90.5 บาท ต่ำสุดที่ 86.75 บาท ด้วยมูลค่าซื้อขาย 1.88 พันล้านบาท

ทั้งนี้ ราคาหุ้น KBANK ปรับตัวลดลงต่ำสุดในรอบ 2 เดือน นับตั้งแต่ราคาหุ้นอยู่ที่ระดับ 85.50 บาท เมื่อวันที่ 22 พ.ค.2563 หลังรายงานผลการดำเนินงานประจำไตรมาส 2/63 มีกำไรลดลงกว่า 70% ซึ่งต่ำกว่าที่มีการคาดการณ์ไว้
โดย KBANK ชี้แจงว่า ผลการดำเนินงานสำหรับไตรมาส 2/63 เมื่อเปรียบเทียบกับไตรมาส 1/63 ธนาคารและบริษัทย่อยมีกำไรจากการดำเนินงานก่อนหักผลขาดทุนด้านเครดิตที่คาดว่าจะเกิดขึ้นและภาษีเงินได้จำนวน 25,378 ล้านบาท เพิ่มขึ้นจากไตรมาสก่อน จำนวน 4,806 ล้านบาท หรือ 23.37% โดยธนาคารและบริษัทย่อยพิจารณาสำรองผลขาดทุนด้านเครดิตที่คาดว่าจะเกิดขึ้น เพิ่มจำนวน 8,320 ล้านบาท หรือ 70.08% จากไตรมาสก่อน ทำให้กำไรสุทธิสำหรับไตรมาส 2/63 อยู่ที่จำนวน 2,175 ล้านบาท ลดลงจากไตรมาสก่อนจำนวน 5,200 ล้านบาท หรือ 70.50%
ทั้งนี้ รายได้ดอกเบี้ยสุทธิลดลงจำนวน 1,000 ล้านบาท หรือ 3.56% เกิดจากการลดลงของรายได้ดอกเบี้ยรับจากเงินให้สินเชื่อ และค่าใช้จ่ายดอกเบี้ยจากเงินรับฝากเป็นผลมาจากอัตราดอกเบี้ยที่ลดลง อัตราผลตอบแทนสินทรัพย์ที่ก่อให้เกิดรายได้สุทธิ (Net interest margin: NIM) อยู่ที่ระดับ 3.22% ในขณะที่รายได้ที่มิใช่ดอกเบี้ยเพิ่มขึ้นจำนวน 4,121 ล้านบาท หรือ 41.33% ส่วนใหญ่เกิดจากการปรับมูลค่ายุติธรรม (Mark to market)ของเงินลงทุนซึ่งเป็นไปตามภาวะตลาด
นอกจากนี้ ภายใต้การหดตัวของเศรษฐกิจซึ่งมีผลต่อรายได้ของธนาคาร ธนาคารจึงพยายามควบคุมค่าใช้จ่ายจากการดำเนินงานอื่น ๆ ส่งผลให้ค่าใช้จ่ายจากการดำเนินงานอื่น ๆ ลดลงจำนวน 1,685 ล้านบาท หรือ 9.64% ส่งผลให้อัตราส่วนค่าใช้จ่ายจากการดำเนินงานอื่น ๆ ต่อรายได้จากการดำเนินงานสุทธิ (Cost to income ratio) ในไตรมาสนี้อยู่ที่ระดับ 38.36%
โดย ณ วันที่ 30 มิ.ย.63 ธนาคารและบริษัทย่อยมีสินทรัพย์รวมจำนวน 3,585,800 ล้านบาท เพิ่มขึ้นจากสิ้นปี 62 จำนวน 291,911 ล้านบาท หรือ 8.86% ส่วนใหญ่เป็นการเติบโตของสินเชื่อ และการเพิ่มขึ้นของรายการระหว่างธนาคารและตลาดเงินสุทธิ สำหรับเงินให้สินเชื่อด้อยคุณภาพต่อเงินให้สินเชื่อ (%NPL gross) ณ วันที่ 30 มิ.ย.63 อยู่ที่ระดับ 3.92% โดยธนาคารได้มีการติดตามให้ความช่วยเหลือ รวมทั้งควบคุมดูแลคุณภาพสินเชื่อของลูกหนี้ที่ได้รับผลกระทบจากโควิด-19 อย่างใกล้ชิด ขณะที่สิ้นปี 62 อยู่ที่ระดับ 3.65%
ขณะที่อัตราส่วนค่าเผื่อผลขาดทุนด้านเครดิตที่คาดว่าจะเกิดขึ้นต่อเงินให้สินเชื่อด้อยคุณภาพ (Coverage ratio) ณ วันที่ 30 มิ.ย.63 อยู่ที่ระดับ 155.68% โดยสิ้นปี 62 อยู่ที่ระดับ 148.60% สำหรับอัตราส่วนเงินกองทุนทั้งสิ้นต่อสินทรัพย์เสี่ยงของกลุ่มธุรกิจทางการเงินธนาคารกสิกรไทยตามหลักเกณฑ์ Basel III ณ วันที่ 30 มิ.ย.63 อยู่ที่ 18.09% โดยมีอัตราส่วนเงินกองทุนชั้นที่ 1 อยู่ที่ 15.38%
โดยก่อนหน้านี้บล.ซีจีเอส-ซีไอเอ็มบี (ประเทศไทย) ระบุในบทวิเคราะห์ คาด KBANK จะประกาศผลการดำเนินงานไตรมาส 2/63 ในวันนี้ โดยคาดว่าจะมีกำไร 5,890 ล้านบาท ลดลง 40.7% จากช่วงเดียวกันของปีก่อน และลดลง 10.5% จากไตรมาสก่อน